  Виталий Пронин Арлы быдэ тулыс вакытэ ИФУСКО конференция ортчылэ.31 ар талэсь азьло Германиысь пичи гинэ Гёттинген карын кутскыса, али со университетысь университетэ кӧчылэ. Одӥг гинэ курон - отын одно ик фин-угор кылъёслы сӥзем кафедра, факультет яке институт луыны кулэ. Туэ 16-тӥ-18-тӥ оштолэзе со нырысьсэ вуиз Венгриысь Печ каре.ИФУСКО конференцие мон 6-тӥзэ пыриськи ни, соин ик ӵошатытэк уг луы: докладъёслэн радлыксы ӧй вал, техникаен ялан шуг-секытъёс кылдылӥзы, вӧза-мы венгер кылэ берыктӥсь мурт ӧй вал. Валантэмгес луиз, кыӵе дыръя секциос кылдылэмын - азьло аръёсы лингвистика, литература, социология вал, нош таяз аре ӟуч кылын вераськись студентъёсты одӥг тугокое люказы. Озьы одӥг нунал ӵоже мон кылзӥ литератураез эскерон амалъёс, удмурт йӧскалык дӥськут, туризмлэн азинтӥськемез, вашкала сям-йылолъёс сярысь. Мукет ласянь - мӧзмыт ӧвӧл. Вуоно аре ханты но манси ӵыжы-выжыосмы доры куное ветлом - ИФУСКО 2016-тӥ ортчоз Ханты-Мансийскын. Таиз шумпотымон, уго Ханты-Мансийскысь егитъёс, кыдёкын улэменызы, вылды, туж ик ӵем уг пыриськыло ИФУСКО конференцие. Жаляса верано, таяз аре Россиысь оглом ӧжыт студентъёс вал. Ваньмыз лыктэм удмуртъёс но поръёс али дышетско Венгриын яке Эстониын. Мордовиысь ас мылкыдызъя лыктэм эрзя вал. Коми-пермякъёс, карелъёс чик ӧй вал. Коми делегация гинэ лӧптытӥз - 20 студент вуэм.Ирина ЗАНГАРИК Теги: удмуртлык Фин-угордунне  